text: Nu dufter der af mad
  14 juli 2012 kl. 13.05
  Det dufter igen af hakkebøffer med bløde løg og flæskesteg med rødkål på Kildevældet i Hornsyld. De ældre skal have frisklavet mad hver dag.
  På plejecentret Kildevældet i Hornsyld er frosne fødevarer og halvfabrikata nu fortid, for kommunen har besluttet, at borgerne hver dag skal have mad lavet helt fra bunden.
  
  De ældre er med til at bestemme menuen
  Nu breder duften sig fra de fire åbne køkkener på plejecentret, hvor personalet hver dag laver mad til de ældre. 
  Menuen er de ældre selv med til at sammensætte.
  - Vi har ikke målt på det endnu, men jeg er sikker på, at det også får en positiv effekt på de ældres appetit, at de nu kan dufte maden bliver lavet og følge med i processen, siger leder af Kildevældet Christina Bjerking.
  